Okresná prokuratúra Partizánske 
Februárová 157, 958 01 Partizánske 	

Sp. zn. : Pv 63/12/3305	Partizánske, 15.10.2012
EEČ : 2-25-16-2012

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 2 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Partizánske
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
že hoci mu zo Zákona o rodine vyplýva povinnosť starať sa o výživu svojho dieťaťa XXXXX, narodenej XXXXX a rozsudkom Okresného súdu v Partizánskom sp. zn. 5P 6/2011-27 zo dňa 9.2.2011, ktorý nadobudol právoplatnosť dňa 15.3.2011 bol zaviazaný  prispievať na jej výživu sumou 88 € mesačne vždy do 15. dňa  v mesiaci vopred k rukám matky s účinnosťou od 1.1.2011, tejto povinnosti sa  v Partizánskom, v Bošanoch a všade tam, kde sa zdržiaval, vyhýbal od 1.11.2011 do 30.11.2011 a od 1.1.2012 do 30.9.2012 s výnimkou mesiacov za ktoré výživné zaplatil tým,  že nemal vážny záujem o prácu, keďže bol nezamestnaný a nezaevidoval sa ako uchádzač o zamestnanie na Úrade práce, sociálnych vecí a rodiny, prostriedky na obživu si zaobstarával iba príležitostnými brigádami, čím s výnimkou výživného, ktoré za uvedené obdobie uhradil vo výške 526 €, zostal dlhovať matke svojej dcéry XXXXX na výživnom sumu vo výške 354 €, 

lebo zanikla trestnosť činu
Odôvodnenie:
	Poverený príslušník Obvodného oddelenia PZ Partizánske uznesením ČVS: ORP-14/PE-PE-2012 zo dňa 9.2.2012 začal trestné stíhanie vo veci prečinu zanedbania povinnej výživy podľa § 207 ods. 1 Tr. zákona. Poverený príslušník Obvodného oddelenia PZ Partizánske  uznesením ČVS: ORP-14/PE-PE-2012 zo dňa 21.3.2012 podľa § 206 ods. 1 Tr. poriadku vzniesol XXXXX obvinenie pre  prečin zanedbania povinnej výživy podľa § 207 ods. 1 Tr. zákona v podstate na tom skutkovom základe, že si v Partizánskom, časť Návojovce neplnil svoju vyživovaciu povinnosť i napriek právoplatnému rozsudku Okresného súdu v Partizánskom č. 5P 6/2011 zo dňa 9.2.2011 s právoplatnosťou a vykonateľnosťou od 15.3.2011 na dieťa XXXXX, nar. XXXXX k rukám matky XXXXX v sume 88 € mesačne, ktoré výživné mal uhrádzať najneskôr k 15-temu dňu v danom mesiaci vopred k rukám matky XXXXX, ktorú povinnosť si neplní z nedbanlivosti od 1.1.2012 do 21.3.2012 a v mesiaci november 2011, čím mu vznikol dlh na výživnom v sume spolu 282 € i napriek tomu, že prispievať mal a svojvoľne tak neučinil. 

Poverený príslušník Obvodného oddelenia PZ Partizánske dňa 18.5.2012 obvineného XXXXX v zmysle § 206 ods. 6 Tr. poriadku upozornil, že skutok pre ktorý mu bolo vznesené obvinenie bude ďalej právne kvalifikovaný ako prečin zanedbania povinnej výživy podľa § 207 ods. 2 Tr. zákona.

	V prípravnom konaní bolo zistené a zdokladované, že obvinený XXXXX  s výnimkou sumy 526 €, ktorú za obdobie od 1.11.2011 do 30.11.2011 a od 1.1.2012 do 30.9.2012 na výživnom uhradil si svoju vyživovaciu povinnosť na dcéru XXXXX riadne a včas neplnil. Výška vyživovacej povinnosti XXXXX na dcéru Kristínu bola naposledy upravená rozsudkom Okresného súdu v Partizánskom sp. zn. 5P 6/2011-27 zo dňa 9.2.2011, ktorý nadobudol právoplatnosť dňa 15.3.2011 s účinnosťou od 1.1.2011. Z vyžiadaných správ bolo zistené, že obvinený XXXXX počas neplnenia vyživovacej povinnosti nebol v Sociálnej poisťovni vedený ako zamestnanec, nepoberal nemocenské dávky, úrazové dávky, dôchodkové dávky a ani dávky v nezamestnanosti. Taktiež bolo zistené, že na Úrade práce, sociálnych vecí a rodiny nebol v uvedenom období evidovaný ako uchádzač o zamestnanie a nepoberal  dávku ani príspevky k dávke v hmotnej núdzi. Zo správy Obvodného úradu Prievidza vyplýva, že XXXXX sa nenachádza v živnostenskom registri. Tiež boli zabezpečené správy k majetkovým pomerom obvineného, z ktorých je zrejmé, že obvinený síce vlastní rodinný dom a osobné motorové vozidlá, na týchto však viaznu ťarchy v podobe exekučného záložného práva a exekútorských blokácií. 

	V priebehu prípravného konania bolo zistené, že obvinený XXXXX  zaslal XXXXX poštovými poukážkami na výživnom nasledovné sumy, a to dňa 18.9.2012 sumu 120 €, dňa 4.10.2012 sumu 200 € a dňa 5.10.2012 sumu 40 €, čím uhradil zameškané výživné za obdobie od 1.11.2011 do 30.11.2011 a od 1. 1. 2012 do 30.9.2012 v plnej výške. 	

Uvedená skutočnosť je preukázaná zabezpečenými ústrižkami poštových poukazov a tiež potvrdená obvineným XXXXX, ako aj poškodenou XXXXX.

	Poškodená XXXXX ďalej uviedla, že v období neplnenia vyživovacej povinnosti jej mal. dcéra XXXXX netrpela núdzou a z jej výsluchu nevyplývajú ani iné skutočnosti, z ktorých by bolo zrejmé, že v danom prípade mal trestný čin trvalo nepriaznivé následky. 

	Podľa § 86 písm. a) Tr. zákona č. 300/2005 Z.z. v znení neskorších predpisov trestnosť trestného činu zanedbania povinnej výživy podľa § 207 zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. 

	Vzhľadom na vykonané dokazovanie, z ktorého vyplýva, že obvinený uhradil zameškané výživné za obdobie od 1.11.2011 do 30.11.2011 a od 1. 1. 2012 do 30.9.2012 v plnej výške, čo potvrdila svedkyňa - poškodená XXXXX a skutočnosť, že trestný čin nemal trvalo nepriaznivé následky, je možné konštatovať, že zanikla trestnosť činu. 

	Podľa § 215 ods. 1 písm. h) Tr. poriadku prokurátor zastaví trestné stíhanie,  ak zanikla trestnosť činu.

	Z uvedených dôvodov bolo potrebné rozhodnúť tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Ľubomír Dobrík
prokurátor